b'\n_START_ARTICLE_\nPohjois-Atlantin oskillaatio\n_START_PARAGRAPH_\nPohjois-Atlantin oskillaatio (engl. North Atlantic Oscillation, NAO) on ilmastoilmi\xc3\xb6, joka vaikuttaa s\xc3\xa4\xc3\xa4n vaihteluihin Pohjois-Atlantin ymp\xc3\xa4rist\xc3\xb6ss\xc3\xa4. Ilmi\xc3\xb6t\xc3\xa4 kuvaava NAO-indeksi on verrannollinen l\xc3\xa4nsituulten voimakkuuksiin Pohjois-Atlantilla, ja indeksi voidaan laskea mille aikav\xc3\xa4lille tahansa.\n_START_SECTION_\nNao-indeksi on vanha zonaalinen tutkimusindeksi\n_START_PARAGRAPH_\nAiempina vuosikymmenin\xc3\xa4 indeksi\xc3\xa4 kutsuttiin zonaaliseksi indeksiksi pituusasteiden 40W ja 20E v\xc3\xa4lill\xc3\xa4, ja se oli ilmaston tutkijoiden ty\xc3\xb6v\xc3\xa4line. _NEWLINE_Indeksin arvoja mitataan ja voidaan taannehtivasti arvioida Gr\xc3\xb6nlannin j\xc3\xa4\xc3\xa4tik\xc3\xb6iden avulla aina edellisest\xc3\xa4 j\xc3\xa4\xc3\xa4kaudesta alkaen. NAO-indeksi mittaa 500 hPa ilmanpainepinnan korkeuserojen poikkeamia Islannissa ja Azoreilla sijaitsevien tutkimusasemien v\xc3\xa4lill\xc3\xa4. Indeksin yksinkertaisempi versio lasketaan maanpinnan ilmanpaine-eroista. Indeksi kuvaa siis leveyspiirien v\xc3\xa4lisi\xc3\xa4 paineenvaihteluita, jotka ovat suoraan verrannollisia l\xc3\xa4nsituulten vaihteluihin. Paljon k\xc3\xa4ytet\xc3\xa4\xc3\xa4n talvikauden indeksi\xc3\xa4, jossa joulukuun ja maaliskuun v\xc3\xa4lill\xc3\xa4 mitattu tilanne kuvastaa talven s\xc3\xa4\xc3\xa4oloja._NEWLINE_Riippumatta ilmi\xc3\xb6n taustoista positiivinen NAO kertoo sateisista, tuulisista ja lauhoista talvista, voimakkaana vallitsevasta l\xc3\xa4nsivirtauksesta ilmakeh\xc3\xa4ss\xc3\xa4. Yksinkertaistettuna t\xc3\xa4m\xc3\xa4 kertoo keskim\xc3\xa4\xc3\xa4r\xc3\xa4ist\xc3\xa4 syvemm\xc3\xa4st\xc3\xa4 Islannin matalapaineesta ja keskim\xc3\xa4\xc3\xa4r\xc3\xa4ist\xc3\xa4 korkeammasta Azorien korkeapaineesta. Negatiivinen NAO yhdistyy heikompaan l\xc3\xa4nsivirtauksen, mantereisempaan kylm\xc3\xa4\xc3\xa4n ja v\xc3\xa4h\xc3\xa4sateisempaan talveen Pohjois-Euroopassa, ja edell\xc3\xa4mainitut s\xc3\xa4\xc3\xa4systeemit ovat t\xc3\xa4ll\xc3\xb6in heikompia.\n_START_SECTION_\nErilaisia n\xc3\xa4kemyksi\xc3\xa4\n_START_PARAGRAPH_\nToisin kuin mekanismiltaan hyvin tunnettu etel\xc3\xa4inen oskillaatio El Ni\xc3\xb1o (El Nino Southern Oscillation) on Pohjois-Atlantin oskillaatio kiistanalaisempi, ja vaihtelun taustaksi on esitetty erilaisia teorioita. P\xc3\xa4ivien ja viikkojen aikatasolla oskillaatio kertoo s\xc3\xa4\xc3\xa4systeemien vaihtelusta, jota ilmakeh\xc3\xa4mallit voivat ennustaa. Ilmakeh\xc3\xa4malleissa ei kuitenkaan ole mukana merivirtauksien muutoksia._NEWLINE_Yleisimmin oskillaatio kuitenkin liitet\xc3\xa4\xc3\xa4n ajatukseen pitk\xc3\xa4aikaisista, vuoden tai useita vuosia kest\xc3\xa4vist\xc3\xa4 vaiheista, joiden taustalla olisi selv\xc3\xa4 fyysinen selitys, kuten El Ni\xc3\xb1olla. Vasta-ajatus on, ett\xc3\xa4 koko vaihtelu on niin kaoottinen, ettei siit\xc3\xa4 voida ennustaa taikka havaita selvi\xc3\xa4 jaksollisia vaihteluita. _NEWLINE_Osa teorioista pyrkii kytkem\xc3\xa4\xc3\xa4n NAO:n koko maapallon ilma-maa-meri-vuorovaikutuksiin, jolloin my\xc3\xb6s etel\xc3\xa4isen pallonpuoliskon ilmi\xc3\xb6t vaikuttaisivat pohjoisessa ja p\xc3\xa4invastoin. Vuositason vaihteluihin liittyv\xc3\xa4t teoriat tutkivat yleens\xc3\xa4 merivirtojen ja s\xc3\xa4\xc3\xa4n yhteisvaikutusta pitk\xc3\xa4ll\xc3\xa4_NEWLINE_jaksolla. T\xc3\xa4m\xc3\xa4ntapaista teoriaa esittelee esimerkiksi Bernin yliopisto. Kanadalainen auringon aktiivisuutta tutkiva Schroeter-instituutti kytkee NAO:n vaihtelut auringonpurkauksiin.\n_START_SECTION_\nKriittisi\xc3\xa4 kannanottoja\n_START_PARAGRAPH_\nGeertsin (Department of Atmospheric Sciences, University of Wyoming) ja Linacren (Geography Department, Australian National University, Canberra) mukaan Nao-indeksill\xc3\xa4 ei ole s\xc3\xa4\xc3\xa4nn\xc3\xb6llist\xc3\xa4 jaksoa. Tutkijoiden mukaan indeksi vaihtelee p\xc3\xa4iv\xc3\xa4n, viikon, kuukausien, vuosikymmenten ja -satojen aikajaksoissa, mutta selvi\xc3\xa4 syklej\xc3\xa4 ei ole havaittu. Heid\xc3\xa4n mukaansa NAO:n jaksoilla talvella on joitakin yht\xc3\xa4l\xc3\xa4isyyksi\xc3\xa4 Intian monsuunin kanssa, ja siten indeksill\xc3\xa4 voisi ennustaa Intian seuraavan vuoden monsuunia. Osa teorioista pyrkii kytkem\xc3\xa4\xc3\xa4n El Nino -oskillaation vaikutukset NAO:hon._NEWLINE_Philip Eden kritisoi artikkelissaan voimakkaasti koko oskillaatiok\xc3\xa4sitett\xc3\xa4. H\xc3\xa4n ep\xc3\xa4ilee, ett\xc3\xa4 historiallinen zonaalinen indeksi on otettu v\xc3\xa4\xc3\xa4r\xc3\xa4\xc3\xa4n k\xc3\xa4ytt\xc3\xb6\xc3\xb6n alkuper\xc3\xa4isest\xc3\xa4 ilmastontutkimuksesta. Paljon julkisuutta saavat tutkimusaiheet saavat helpommin tutkimusrahoitusta. Lis\xc3\xa4ksi Eden toteaa, ett\xc3\xa4 ne jotka eiv\xc3\xa4t hyv\xc3\xa4ksy kasvihuoneilmi\xc3\xb6teoriaa, saattavat kelpuuttaa mink\xc3\xa4 tahansa vaihtoehtoisen teorian, vaikka se olisi ep\xc3\xa4uskottava.\n_START_SECTION_\nFennoskandian ilmi\xc3\xb6t NAO-indeksin avulla tulkittuna\n_START_PARAGRAPH_\nVaikka positiivinen NAO-indeksi merkitsee sateisuuden lis\xc3\xa4\xc3\xa4ntymist\xc3\xa4, lauhoja ja yleens\xc3\xa4 lumettomia tai v\xc3\xa4h\xc3\xa4lumisia talvia nykyisess\xc3\xa4 Etel\xc3\xa4-Fennoskandiassa, Pohjois-Fennoskandiassa sadem\xc3\xa4\xc3\xa4r\xc3\xa4n lis\xc3\xa4\xc3\xa4ntyminen kumuloituu lauhoinakin talvina runsaampana lumena, kun keskil\xc3\xa4mp\xc3\xb6tila kuitenkin pysyy sitke\xc3\xa4mmin pakkasen puolella. Niinp\xc3\xa4 NAO:n (tai vastaavasti lauhojen, sateisten ja tuulisten talvien) paikallinen vaikutus esimerkiksi lumipeitteeseen vaihtelee suuresti riippuen paikan maantieteellisest\xc3\xa4 sijainnista. Vuosittaisilla s\xc3\xa4\xc3\xa4nvaihteluilla on joka tapauksessa moninaiset suorat ja ep\xc3\xa4suorat vaikutuksensa sek\xc3\xa4 el\xc3\xa4in- ett\xc3\xa4 kasvikuntaan._NEWLINE_Monien el\xc3\xa4inlajien populaatiokokojen vaihtelut ja my\xc3\xb6s kasvillisuuskoostumusten muutokset perustuvat s\xc3\xa4\xc3\xa4n vuosivaihteluihin, mutta eiv\xc3\xa4t aina t\xc3\xa4ysin suoraviivaisesti. Niinp\xc3\xa4 esimerkiksi vaikutukset porotalouteen voivat olla ep\xc3\xa4edullisia molemmissa moodeissa. Eritt\xc3\xa4in kylm\xc3\xa4 talvi yht\xc3\xa4 hyvin kuin runsasluminen talvi hankaloittavat porojen el\xc3\xa4m\xc3\xa4\xc3\xa4. NAO-indeksill\xc3\xa4 kuvataan hyvin It\xc3\xa4meren suolapulsseja, tilanteita, joissa pitk\xc3\xa4aikaiset l\xc3\xa4nsituulet ajavat Tanskan salmien kautta It\xc3\xa4merelle suolaista valtamerivett\xc3\xa4.'